ЩIы Iыхьэхэр зылъысахэр
Вольнэ Аулым хыхьэ Нарт хьэблэм щIы Iыхьэ щратащ унагъуэ 72-м. Ахэр псори бынищ е нэхъыбэ зиIэхэрщ. Налшык къалэ администрацэм и унафэщI Алэкъей Арсен абы теухуауэ жиIащ: «Бжьыхьэ кIуам КъБР-м и Iэтащхьэм унафэ ищIауэ щытащ бынунагъуэшхуэхэм, льготэ зиIэхэм лъап-сэ щаухуэн щIы етыным теухуауэ. ЩIы Iыхьэ хуэныкъуэхэм къахупытчыным и пэ къихуэу, абы пыщIа лэжьыгъэ зэфIэдгъэкIащ».
«Налшык» совхозым иIыгъа щIым щыщ гектар 700 Нартым иратри проектри щIэуэ яубзыхужащ. Накъыгъэм зэфIэкIащ унагъуэ 72-м щIы Iыхьэ къыхупачынымрэ кадастр дэфтэрхэр ягъэхьэзырынымрэ.
ЩIы иратащ бынищ е нэхъыбэ зиIэ унагъуэхэм (япIыну къащта сабийхэри хэту); унагъуэщIэхэм, зэщхьэгъусэхэм язым и ныбжьыр илъэс 35-м фIэмыкIамэ; узыншагъэр хъумэным, егъэджэныгъэм, щэнхабзэм, спортым пыщIауэ КъБР-м и къэрал, муниципальнэ IуэхущIапIэхэм щылажьэ IэщIагъэлIхэм; са- бий ныкъуэдыкъуэ зыпIхэм; яхуэмыгъэхъуж узыфэ зыпкърытхэм.
Нарт хьэблэм псыри, газри, электрокъарури ирашэлIэнущ, абы щаухуэнущ школрэ сабий садрэ.
Республикэм щагъэува хабзэм тету, щIы Iыхьэхэр бэджэнду ятынущ илъэсищкIэ. А пIалъэм къриубыдэу абы унэ иращIыхьын хуейщ. «Налшык къалэ администрацэр иужь итщ щIы Iыхьэхэр уней ящIынымкIэ пIалъэр илъэси 10-м нэс ягъэIэпхъуэну КъБР-м и Парламентым зыхуигъэзэну, сыту жыпIэмэ, унагъуэ хуэмыщIахэм илъэсищым къриубыдэу унэ яхуэщIынукъым. Iуэхур тэмэму къызэгъэпэщыным епха гугъуехь куэд дыIууащ, ауэ псори хъарзынэу зэфIэдгъэкIащ», — жиIащ Налшык къалэ администрацэм и унафэщIым.
ГъукIакъуэ Инал.
